Αίτηση για την έκδοση προδικαστικής αποφάσεως, την οποία υπέβαλε το Sąd Rejonowy dla m.st. Warszawy w Warszawie (Πολωνία) στις 12 Φεβρουαρίου 2025 – D κατά P
(Υπόθεση T-134/25, D)
Γλώσσα διαδικασίας: η πολωνική
Αιτούν δικαστήριο
Sąd Rejonowy dla m.st. Warszawy w Warszawie (πρωτοδικείο Βαρσοβίας, Πολωνία)
Διάδικοι στην υπόθεση της κύριας δίκης
Ενάγουσα: D S.A.
Εναγομένη: P S.A.
Προδικαστικά ερωτήματα
Έχει το άρθρο 5, παράγραφος 3, του κανονισμού (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91 1, την έννοια ότι κάθε απόφαση που λαμβάνεται στο πλαίσιο της διαχειρίσεως της εναέριας κυκλοφορίας, ανεξαρτήτως της διάρκειας εφαρμογής της και ακόμη και όταν δεν προκαλεί καθεαυτήν καθυστέρηση ίση ή ανώτερη των τριών ωρών, συνιστά «έκτακτη περίσταση»;
Εάν δεν συνιστά «έκτακτη περίσταση» κάθε απόφαση που λαμβάνεται στο πλαίσιο της διαχειρίσεως της εναέριας κυκλοφορίας, οφείλει το εθνικό δικαστήριο να εξετάσει τον λόγο στον οποίο στηρίχθηκε η εκάστοτε απόφαση διαχειρίσεως της εναέριας κυκλοφορίας, π.χ. τις κακές καιρικές συνθήκες που είχαν ως αποτέλεσμα την επιβολή περιορισμών στον αριθμό των αεροσκαφών που κυκλοφορούν στους αεροδιαδρόμους ορισμένου αερολιμένα, δυνάμενο στη συνέχεια να εκτιμήσει κατά πόσο ο λόγος αυτός συνιστά «έκτακτη περίσταση»;
Εάν η πτήση ενός επιβάτη έχει καθυστέρηση άνω των 3 ωρών, μεταξύ άλλων ως αποτέλεσμα απόφασης που ελήφθη στο πλαίσιο της διαχειρίσεως της εναέριας κυκλοφορίας σε σχέση με την ακριβώς προηγούμενη πτήση για τον περιορισμό στον αριθμό των αεροσκαφών που κυκλοφορούν στους αεροδιαδρόμους ορισμένου αερολιμένα λόγω κακών καιρικών συνθηκών, συνιστά μια τέτοια απόφαση διαχειρίσεως της εναέριας κυκλοφορίας «έκτακτη περίσταση»;
Σε μια τέτοια περίπτωση, πρέπει η απόφαση διαχειρίσεως της εναέριας κυκλοφορίας να αφορά άμεσα την πτήση η οποία καθυστέρησε, ή μπορεί να αφορά και προηγούμενη πτήση του ίδιου αεροσκάφους στο πλαίσιο της εκτέλεσης κυκλικού δρομολογίου;
____________
1 ΕΕ 2004, L 46, σ. 1